হরতালে ঢাকায় বাস চলাচল অন্য হরতালের চেয়ে বেশি দেখা যাচ্ছে। বেলা বাড়ার সঙ্গে  সঙ্গে রাজধানীর ব্যস্ততম এলাকা মতিঝিলে গাড়ির সংখ্যা বাড়ছে। বিভিন্ন বেসরকারি পরিবহণ কোম্পানির বাসগুলো নিয়মিত রুটেই চলাচল করছে। রাজধানীর বিভিন্ন সড়কে অনেক রিকশা ও টেম্পুও চলছে। তবে দূরপাল্লার বাস চলাচল বন্ধ রয়েছে। ট্রেন, লঞ্চ ও বিমান চলাচল স্বাভাবিক এবং অন্য হরতালের চেয়ে যাত্রীর সংখ্যাও বেশি দেখা যাচ্ছে। হরতালে পূর্ণ সমর্থন দেওয়া বিএনপি ও জামায়াতের নেতাকর্মীদের রাজপথে দেখা যায়নি। আজ সকাল থেকে শুরু হওয়া ৩০ ঘণ্টার হরতালেও অবরুদ্ধ রয়েছে নয়াপল্টনে প্রধান বিরোধী দল বিএনপির কেন্দ্রীয় কার্যালয়। পুলিশের এত বাড়তি সতর্ক  অবস্থান থাকলেও নয়াপল্টনে বিএনপির কেন্দ্রীয় কার্যালয়ের সামনে দলটির কোনো নেতাকর্মীকে দেখা যায়নি। হরতালে রাজধানী জুড়ে ব্যাপক নিরাপত্তা নেয়া হয়েছে। ভোর থেকে রাজধানীর রাস্তায় পুলিশ ও রu200c্যাবের টহল চলছে। হরতালের সম্ভাব্য সহিংসতা এড়াতে গুরুত্বপূর্ণ পয়েন্টগুলোতে আইনশৃঙ্খলা বাহিনীর ৯ হাজার সদস্য মোতায়েন রয়েছে। রাজপথে রয়েছে ৪০ রোবট পুলিশ। ১০টি ভ্রাম্যমাণ আদালতও হরতালের মাঠে আছে। রাজধানীর পুরানা পল্টন, বায়তুল মোকাররম, মুক্তাঙ্গন, দৈনিক বাংলা মোড় এলাকা পুলিশ ঘিরে রেখেছে। পুলিশি বাধায় হরতাল সমর্থকারী ইসলামী দলগুলোর  নেতাকর্মীরা রাস্তায় বের হতে পারছে না।